S-96/2008

Mál þetta höfðaði lögreglustjórinn í Borgarnesi með ákæru 28. janúar 2008 á hendur ákærða, B-kk-þgf B-kk-þgf G-kk-þgf, kt. ..., Mávakletti 3 í Borgarbyggð. Málið var dómtekið 11. mars 2008.

Í ákæruskjali segir að málið sé höfðað gegn ákærða fyrir „eftirtalin brot á lögum um ávana- og fíkniefni og reglugerðum settum samkvæmt þeim, og umferðarlagabrot:

I.

fyrir brot á lögum um ávana- og fíkniefni og reglugerðum settum samkvæmt þeim, með því að hafa föstudaginn 15. desember 2006 haft í fórum sínum 0,04 grömm af tóbaksblönduðu kannabisefni, sem fundust í vasa á buxum hans við leit lögreglu, sem fram fór eftir að bifreiðin OV-485, sem hann var farþegi í, var stöðvuð vegna fíkniefnaeftirlits.

II.

fyrir umferðarlagabrot með því að hafa mánudaginn 9. apríl 2007, ekið bifreiðinni OY-785, ófær um að stjórna henni örugglega vegna neyslu ávana- og fíkniefna sem bönnuð eru skv. lögum um ávana- og fíkniefni eða reglugerðum skv. þeim (magn MDMA í blóði 20 ng/ml, magn tetrahýdrókannabínól í blóði 1,3 ng/ml), eftir götum Borgarness, og inn á bifreiðastæði á bak við Lögreglustöðina að Bjarnarbraut 2 Borgarnesi, þar sem akstrinum lauk.

Brot samkvæmt ákærulið I telst varða við 2. gr., sbr. 5. og 6. gr. laga um ávana- og fíkniefni, nr. 65/1974, með síðari breytingum, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Brot samkvæmt ákærulið II telst varða við 1. mgr., sbr. 2. mgr., 45. gr. a., sbr. 100. gr. umferðarlaga nr. 50/1987 með síðari breytingum.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga.“

Í matsgerð Rannsóknarstofu í lyfja- og eiturefnafræði frá 11. maí 2007 kemur fram að í þvagi hafi fundist MDMA og kannabínóíðar. Í blóði hafi mælst MDMA 20 ng/ml og tetrahýdrókannabínól 1,3 ng/ml. Fram kemur að MDMA sé ávana- og fíkniefni með örvandi verkun á miðtaugakerfið. Tetrahýdrókannabínól sé hið virka efni í kannabis. MDMA og tetrahýdrókannabínól séu í flokki ávana- og fíkniefna, sem óheimil séu á íslensku forráðasvæði. Ökumaður teljist því hafa verið óhæfur til þess að stjórna ökutæki örugglega þegar blóð- og þvagsýni hafi verið tekin, sbr. 45. gr. a. umferðarlaga.

Ákærði hefur fyrir dómi skýlaust játað að hafa framið þau brot sem honum eru gefin að sök í ákæru og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála nr. 19/1991. Samkvæmt þessu verður ákærði sakfelldur fyrir brotin, sem réttilega eru færð til refsiákvæða í ákæru.

Samkvæmt sakavottorði ákærða hefur hann frá árinu 2005 þrisvar sinnum gengist undir viðurlög með lögreglustjórasátt og einu sinni með viðurlagaákvörðun vegna umferðar- og fíkniefnalagabrota.

Refsing ákærða þykir að brotum hans virtum hæfilega ákveðin 80.000 króna sekt til ríkissjóðs og komi sex daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt, svo sem krafist er í ákæru og með vísan til 101. gr. og 102. gr. umferðarlaga nr. 50/1987, að svipta ákærða ökurétti í þrjá mánuði frá birtingu dóms þessa að telja.

Loks verður ákærði samkvæmt 1. mgr. 165. gr. laga nr. 19/1991 dæmdur til greiðslu sakarkostnaðar samkvæmt yfirliti lögreglu um sakarkostnað og ákvörðun dómsins um málsvarnarlaun verjanda, sem ákveðin eru að meðtöldum virðisaukaskatti, svo sem nánar greinir í dómsorði.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, B-kk-nf B-kk-nf G-kk-nf, greiði 80.000 króna sekt til ríkissjóðs og komi sex daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í þrjá mánuði frá birtingu dóms þessa að telja.

Ákærði greiði allan sakarkostnað, samtals 220.610 krónur, þar með talin málsvarnarlaun skipaðs verjanda síns V-kk-ef H. V-kk-ef, héraðsdómslögmanns, 69.720 krónur.

B-kk-nf B-kk-nf